
 讗讬谉 诪注讘讬专讬谉 注诇 讛讗讜讻诇讬谉. 驻讬' 讗讬谞讜 专砖讗讬 诇注讘讜专 诪注诇讬讛谉 讻讚驻讬专砖 专砖''讬 讗诇讗 爪专讬讱 诇讛讙讘讬讛谉 讗讘诇 讗讬谉 诇驻专砖 讚讗讬谉 诪注讘讬专讬谉 讛讬讬谞讜 讗讬谉 讚讜专住讬谉 注诇讬讛诐 讻讚讗诪专 讘驻专拽 讛讚专 (注讬专讜讘讬谉 讚祝 住讚:) 讚讗''诇 专''讙 诇专讘讬 讗诇注讗讬 讟讜诇 讙诇讜住拽讗 诪砖讜诐 讚讗讬谉 诪注讘讬专讬谉 讛专讬 诪砖诪注 砖爪专讬讱 诇讛讙讘讬讛诐 讜注讜讚 讚拽讗诪专 讛转诐 讗讘诇 讘讚讜专讜转 讗讞专讜谞讬诐 砖驻专讜爪讜转 讘讻砖驻讬诐 诪注讘讬专讬谉 讜讗讬 讗讬谉 诪注讘讬专讬谉 讛讬讬谞讜 讗讬谉 讚讜专住讬谉 讗''讻 讛讗讬 讚拽讗诪专 谞诪讬 砖驻专讜爪讜转 讘讻砖驻讬诐 讛讬讬谞讜 讚讜专住讬诐 讜讛讻讗 诪砖诪注 讚讘讗转专讗 讚讞讬讬砖讬 诇讻砖驻讬诐 讗讬谉 讚讜专住讬谉 讗诇讗 讜讚讗讬 爪专讬讱 诇讜诪专 讻讚驻专讬砖讬转: 讜讛讗 讗讬讻讗 谞讻专讬诐 讚诇讗 讗讬讻驻转 诇讛讜. 驻讬专讜砖 砖讬讚专住讜 讛谞讻专讬诐 拽讜讚诐 砖讬讘讗 砖诐 砖讜诐 讬砖专讗诇 讜讬讙讘讬讛 讜讗''转 讜诇驻专讜讱 讜讛诇讗 谞讻专讬诐 砖拽诇讬 诇讬讛 讜讬''诇 讚讚专讬住讛 砖讻讬讞 讗讬 诇讗讜 诪砖讜诐 讻砖驻讬诐 诇驻讬 砖讚讜专住讬谉 讚专讱 讛讬诇讜讻谉 讗讘诇 谞讟讬诇讛 诇讗 砖讻讬讞 砖讬专讗讬诐 砖讘注诇 讛讻讻专 专讜讗讛 砖住讘讜专讬诐 砖诇讚注转 讛谞讬讞讜 砖诐 讗讘诇 拽砖讛 讚讛讬讻讬 驻专讬讱 砖谞讬讞讜砖 砖讬讚专住讜讛讜 谞讻专讬诐 拽讜讚诐 砖讬讘讗 砖诐 砖讜诐 讬砖专讗诇 讜讬驻讟专 诪讛讻专讝讛 讗讚专讘讛 谞讬讞讜砖 诇专讜讘 讬砖专讗诇 砖专讜讗讬谉 讛讻讻专 讜讬讙讘讬讛讜讛讜 讜谞讬讞讜砖 诇讞讜诪专讗 诇讞讬讬讘讜 讛讻专讝讛 讚讛讗 讘爪讬讘讜专讬 诪注讜转 诪讻专讬讝 讗注''驻 砖讗诐 讬专讗讜 讗讜转诐 讛谞讻专讬诐 拽讜讚诐 讜讚讗讬 砖拽诇讬 诇讛讜 讜注讜讚 讚讘注讬 诇诪讬诪专 讚讗驻讬诇讜 讘专讜讘 谞讻专讬诐 驻诇讬讙讬 专讘谞谉 讜诪讞讬讬讘讬 诇讛讻专讬讝 讜讗注''讙 讚讗讬讻讗 诇诪讬讞砖 讚诇诪讗 砖拽诇讬 诇讛讜 讜诪住转诪讗 谞转讬讬讗砖 讜注讜讚 讚讛讜讛 诇讬讛 诇诪讬诪专 讚诪谞讻专讬诐 谞驻讜诇 讜谞讬讝讬诇 讘转专 专讜讘讗 讗驻讬诇讜 诇砖诪讜讗诇 讚讗诪专 讘诪诪讜谉 讗讬谉 讛讜诇讻讬谉 讗讞专 讛专讜讘 讛讬讻讗 讚诇讬讻讗 讞讝拽讛 诪讜讚讛 讻讚诪讜讻讞 讘驻专拽 诇讗 讬讞驻讜专 (讘''讘 讚祝 讻讙: 讜砖诐 讚''讛 讞讜抓) 讙讘讬 谞讬驻讜诇 讛谞诪爪讗 讗讘诇 讻诇 讛讬讻讗 讚讗驻砖专 诇转拽谉 诇讛砖讬讘 诪诪讜谉 诇讘注诇讬诐 注''讬 讛讻专讝讛 诪转拽谞讬谞谉 讜讗''讻 诪讗讬 驻专讬讱 讛讻讗: 讜讛讗 讗讬讻讗 讘讛诪讛 讜讻诇讘讬诐. 讜讗''转 诇专讘讗 谞诪讬 讬拽砖讛 讜讛讗 讗讬讻讗 讘讛诪讛 讜讻诇讘讬诐 讚讗讻诇讬 诇讛讜 讻讚讗诪专 诇注讬诇 讚讗讬讻讗 砖拽爪讬诐 讜专诪砖讬诐 讚讗讻诇讬 讜讬''诇 讚讛讻讗 诪讬讬专讬 讘讻讻专讜转 讙讚讜诇讜转 砖讗讬 讗驻砖专 砖讬讗讻诇讜诐: 住讬诪谉 讛讘讗 诪讗讬诇讬讜 讛讜讬 住讬诪谉. 驻专砖''讬 讚诇砖诐 住讬诪谉 谞转谞讜 砖诐 讜诇讗 谞驻诇 诪讗讬诇讬讜 讜拽砖讛 讚讗讬谉 讚专讱 诇转转 诪注讜转 讘讻讻专 诇住讬诪谉 讗诇讗 讬''诇 讚讗讬诪讜专 讬讚注 砖谞驻诇讜 诇讜 砖诐 讜诪''讚 诇讗 讛讜讬 住讬诪谉 讻讬讜谉 讚专讙讬诇讜转 诇讘讗 诪讗讬诇讬讜 诪住转诪讗 诇讗 讬讚注 讻讬讜谉 砖讗讬谉 谞讬讻专 讘讞讜抓 讗讘诇 住讬诪谞讬 讘讛诪讛 砖讛谉 诪讗讬诇讬讛谉 讛讜讬 住讬诪谉 讻讬讜谉 砖谞讬讻专 讜讻谉 讚讘专 砖讗讬谉 谞讬讻专 讘讞讜抓 讗诐 讗讬谉 专讙讬诇讜转 诇讘讗 诪讗讬诇讬讜 讛讜讬 住讬诪谉: 

专讘讬谞讜 讞谞谞讗诇

驻讬' 讻讬讜谉 讚讬拽讬专讬 诇讗 诪讬谞砖转驻讬 讻讬讜谉 砖讛谉 讻讘讚讬诐 讗讬谞谉 诪转讙诇讙诇讬谉 讘专讙诇讬 讘谞讬 讗讚诐 转"砖 讻讻专讜转 砖诇 谞讞转讜诐 砖诇讜 砖诇 讘注诇 讛讘讬转 谞讜讟诇 讜诪讻专讬讝 讜讛谞讛 讻讻专讜转 砖诇 讘注诇 讛讘讬转 讗注"驻 砖讬讚讜注讬谉 讛谉 专讬驻转讗 讚讻诇 讞讚 讜讞讚 讻讬讜谉 砖讗诐 讬讚专住讜 诪转驻转讞讬谉 讜讗讬谉 谞讬讻专讬谉 诇诪讬 讛谉 诇诪讛 诪讻专讬讝讬谉 转讬讜讘转讗 诇专讘讛 讚讗诪专 诇讗 讛讜讬 住讬诪谉. 讜驻专讬拽 专讘讛 砖讗谞讬 讻讻专讜转 讚诇讗 诪讚专住讬 讻诇诇 讚讗讬谉 诪注讘讬专讬谉 注诇 讛讗讜讻诇讬谉 讜诪转谞讬' 讘讗转专讗 讚诇讬转 讘讬讛 诇讗 讘讛诪讛 讜诇讗 讗驻讬' 讻诇讘讬诐. 



驻讬' 住讬诪谉 讛讘讗 诪讗诇讬讜 讻讙讜谉 诪注讜转 砖谞驻诇讜 讘注讬住讛 讜谞讗驻讜 讘转讜讱 讛讻讻专 讜讻讬讜爪讗 讘讛谉. 



讗诪专 专讘 讝讘讬讚 讻诇诇讗 讚讗讘讬讚转讗 讻讬讜谉 讚讗诪专 讜讜讬 诇讬讛 诇讞住专讜谉 讻讬住 诪讬讗砖 诪讬谞讛. 



讗诪专 专讘 讝讘讬讚 诪砖诪讬讛 讚专讘讗 讛诇讻转讗 讻专讬讻讜转 讘专砖讜转 讛专讘讬诐 讛专讬 讗诇讜 砖诇讜 讘专砖讜转 讛讬讞讬讚 讗讬 讚专讱 谞驻讬诇讛 诪爪讗谉 讛专讬 讗诇讜 砖诇讜 讗讬 讚专讱 讛谞讞讛 谞讜讟诇 讜诪讻专讬讝 讜讝讛 讜讝讛 讘讚讘专 砖讗讬谉 讘讜 住讬诪谉 [讗讘诇 讘讬砖 讘讜 住讬诪谉] 诇讗 砖谞讗 专砖讜转.





专诪讘"谉

转谞谉 讻讻专讜转 砖诇 谞讞转讜诐 讛专讬 讗诇讜 砖诇讜 讛讗 砖诇 讘注"讛 讞讬讬讘 诇讛讻专讬讝. 讗讬 拽砖讬讗 讜诇讬拽砖讬 诪住讬驻讗 讚拽转谞讬 讘讛讚讬讗 砖诇 讘注诇 讛讘讬转 讞讬讬讘 诇讛讻专讬讝 讗讜诪专 专砖"讬 讗讬讬讚讬 讚谞拽讟 诇讗讜转讘讬 诪专讬砖讗 讻专讬讻讜转 讘专砖讜转 讛专讘讬诐 谞拽讟 谞诪讬 诇讗讜转讜讘讬 诇专讘讗 诪讚讜拽讬讗 讚专讬砖讗 讜讗讬讻讗 诇诪讬诪专 讗讬 诪住讬驻讗 讛讜讛 讗诪讬谞讗 讗专砖讜转 讛讬讞讬讚 拽讬讗 讜诪讬讛讜 讗砖讻讞谉 讘注诇诪讗 讻讛讗讬 讙讜谞讗 讞讚讗 讘诪住讻转 砖讘转 驻专拽 讘诪讛 讗砖讛 讜讘驻专拽 讛拽讜专讗 讗转 讛诪讙诇讛 诇注讝 讬讜谞讬转 诇讻诇 讻砖专 讜讛讗 拽转谞讬 讬讜谞讬转 诇讬讜谞讬诐 讗讬谉 诇讻"注 诇讗 讜专讬砖讗 拽转谞讬 讘讛讚讬讗 讬讜谞讬转 诇讗 讬爪讗 讜讝讜 讙讚讜诇讛 诪讛诐 讜讗讞专转 讘讘转专讗 驻' 诇讗 讬讞驻讜专 讛拽讜谞讛 砖谞讬 讗讬诇谞讜转 诪讘讬讗 讜讗讬谞讜 拽讜专讗 讛讗 讙' 诪讘讬讗 讜拽讜专讗 讜讗注"讙 讚拽转谞讬 诇讛 讘住讬驻讗 讘讛讚讬讗 讙' 诪讘讬讗 讜拽讜专讗 讚讬讬拽 诇讛 诪专讬砖讗 讜讛转诐 诇讗 讛讜讛 诪爪讟专讬讱 诇讗转讜讬讬 专讬砖讗 讻诇诇:





专砖讘"讗

讛转诐 讛讬讬谞讜 讟注诪讗 诪砖讜诐 讚讗讬谉 诪注讘讬专讬谉 注诇 讛讗讜讻诇讬谉. 讬砖 诪驻专砖讬诐 讗住讜专 诇注讘讜专 讜诇讚专讜住 注诇讬讛. 讜讗讬谞讜 诪讞讜讜专, 讚讛讗 讚讗讬谉 注讜讘专讬谉 注诇 讛讗讜讻诇讬谉 讛讜讛 诇讬讛 诇诪讬诪专. 讜注讜讚 讚讗诪专 讘注专讜讘讬谉 (住讚, 讘) 讙讘讬 专讘谉 讙诪诇讬讗诇 砖诪爪讗 讙诇讜住拽讬谉 讘讚专讱, 讜专讗讛 谞讻专讬 讘讗 讻谞讙讚讜, 讗诪专 诇讬讛 诪讙讘讗讬 讟讜诇 讙诇讜住拽讬谉 讛诇诇讜, 讜讗诪专讬谞谉 砖诪注 诪讬谞讛 讚讗讬谉 诪注讘讬专讬谉 注诇 讛讗讜讻诇讬谉 讜讗诐 讗讬谉 讚讜专住讬谉 注诇讬讛诐 拽讗诪专, 诇诪讛 诇讬讛 诇专讘谉 讙诪诇讬讗诇 [诇诪讬诪专 讟讜诇 讙诇讜住拽讗], 诇讗 讬讚专讜住 注诇讬讛诐 讜讬谞讬讞, 讗诇讗 驻讬专讜砖 讗讬谉 诪注讘讬专讬谉 注诇 讛讗讜讻诇讬诐 讻诪讜 讗讬谉 诪注讘讬专讬谉 注诇 讛诪爪讜转, 讻诇讜诪专 讗讬谉 注讜讘专讬谉 诪注诇讬讛诐 注讚 砖讬住诇拽诐.



 讛讗 讚讗拽砖讬谞谉 诇专讘讛: 讜讛讗 讗讬讻讗 谞讻专讬诐 讜讛讗 讗讬讻讗 讘讛诪讛 讜讻诇讘讬诐. 转诪讬讛 诇讬, 讗诐 讗转讛 讞讜砖砖 诇诪注讜讟讗 讚谞讻专讬诐 讜讻诇讘讬诐, 讗驻讬诇讜 诇专讘讗 谞诪讬 拽砖讬讗, 讚讛讗 诪砖讜诐 讬讗讜砖 讘注诇讬诐 谞讙注讜 讘讛, 讜讗诐 讻谉 讗驻讬诇讜 诇专讘讗 讗诪讗讬 谞讜讟诇 讜诪讻专讬讝, 讜讗讬 讗驻砖专 诇驻专砖 讚诇讻讜诇讬 注诇诪讗 诪拽砖讛, 讜驻专拽讬谞谉 诇讻讜诇讛讜 讚讜拽讗 讘讗转专讗 讚诇讗 砖讻讬讞讬 讘讛诪讛 讜讻诇讘讬诐, 讜讘讻讻专讜转 讚讜拽讗 诪砖讜诐 讚谞讻专讬诐 讞讬讬砖讬(谞谉) 诇讻砖驻讬诐, 讚讗诐 讻谉 讘讻诇 砖讗专 讗讘讚讛 讘讗转专讗 讚砖讻讬讞讬 谞讻专讬诐 讛专讬 讗诇讜 砖诇讜, 讜讗驻讬诇讜 讘专讜讘 讬砖专讗诇 讜讗驻讬诇讜 诪爪讗 砖诇讗 讘住专讟讬讗 讜驻诇讟讬讗 讙讚讜诇讛 讜讗驻讬诇讜 诇专讘谞谉 谞诪讬 (注讬' 诇拽诪谉 讘讘讗 诪爪讬注讗 讻讚, 讗). 讜诪转讜讱 讛讚讞拽 讬砖 诇讬 诇讜诪专, 讚诇诪爪讬讗讛 讘转专 专讘讬诐 砖讚讬谞谉 诇讛, 讗讘诇 诇讚专讬住讛 讗驻讬诇讜 诇诪注讜讟 讗讜 诇讘讛诪讛 讜讻诇讘讬诐 讞讜砖砖讬谉, 讚讛专讘讛 注讜讘专讬诐 讜讚讜专住讬诐 砖诇讗 讘讛砖讙讞讛, 讜讛讬诇讻讱 诇专讘讛 讘诇讞讜讚 讛讜讗 讚拽砖讬讗, 讗讘诇 诇专讘讗 谞讬讞讗. 讜诪讬讛讜 讗讻转讬 拽砖讛 诇讬 诇驻讬 讙专住讗 讚讛诇讻讜转 讙讚讜诇讜转 讚讙专住讬 诇注讬诇 (讘讘讗 诪爪讬注讗 讻讘, 讘) 讙讘讬 转诪专讬 讚讝讬拽讗 讛讜讗讬诇 讜讗讬讻讗 讘讛诪讛 讜讻诇讘讬诐 讚讗讻诇讬 诇讛讜 讬讗讜砖讬 诪讬讗砖 诪讬谞讬讬讛讜, 讚讗诇诪讗 讻诇 讛讬讻讗 讚讗讬讻讗 讘讛诪讛 讜讻诇讘讬诐 讘注诇讬诐 诪转讬讗砖讬诐, 讗诐 讻谉 讻讻专讜转 讗驻讬诇讜 诇专讘讗 拽砖讬讗, 讜诇讚讬讚讬讛 谞诪讬 注诇 讻专讞讬谉 讘讗转专讗 讚诇讗 砖讻讬讞讬 讘讛诪讛 讜讻诇讘讬诐 诪讜拽诪讬谞谉 诇讬讛. 讜讗讬讻讗 诇诪讬诪专 诇驻讬专讜砖 讗讜转讛 讙专住讗, 讚拽讜砖讬讗 讚讘讛诪讛 讜讻诇讘讬诐 讗讻讜诇讛讜 驻专讻讬谞谉 诇讛, 讜讟注诪讗, 讚讘讛诪讛 讜讻诇讘讬诐 讗祝 注诇 驻讬 砖讛诐 诪注讜讟 诪驻谞讬 砖讛诐 转讚讬专 诪讞驻砖讬谉 讗讞专 讛讗讜讻诇, 讜讗讬 讗讬讻讗, 讗讬谞讛讜 诪砖讻讞讬 诇讬讛 讜讘注诇讬诐 讞讜砖砖讬谉 讜诪转讬讗砖讬诐, 讻讱 谞专讗讛 诇讬.



 讛讗 讚驻专讬拽 专讘 讝讘讬讚 诪砖诪讬讛 讚专讘讗 讚讻讜诇讬 注诇诪讗 住讬诪谉 讛注砖讜讬 诇讬讚专住 讛讜讬 [住讬诪谉] 讜诪注讘讬专讬谉 注诇 讛讗讜讻诇讬诐. 诇讗 讗爪讟专讬讱 诇讬讛 讛砖转讗 讟注诪讗 [讚]诪注讘讬专讬谉 注诇 讛讗讜讻诇讬谉, 讗诇讗 诪砖讜诐 讚专讘讛 诇讗 住诇拽讗 诇讬讛 讗诇讗 讚讜拽讗 讘讟注诪讗 讚讗讬谉 诪注讘讬专讬谉 注诇 讛讗讜讻诇讬谉, 谞拽讟 谞诪讬 讘专讘讗 诪注讘讬专讬谉 注诇 讛讗讜讻诇讬谉. 讜注讜讚 诪砖讜诐 讚驻专讻讬 讚专讘讗 讚驻专讬讱 诇讬讛 诇专讘讛 诪讻讻专讜转 砖诇 讘注诇 讛讘讬转 转诇讬讗 讛讗, 谞拽讟 诇讬讛 谞诪讬 讛讻讗. 讜注讜讚, 讚讻讬讜谉 讚诇诪讗讬 讚住讘专讜讛 讗讜拽诪讜讛 讚诇讻讜诇讬 注诇诪讗 诪注讘讬专讬谉 注诇 讛讗讜讻诇讬谉, 讻诇 诪讛 讚讗驻砖专 讚诇讗 谞讬驻诇讜讙 注诇讬讬讛讜 诇讗 谞驻诇讜讙, 讗讘诇 专讘讛 讚诇讗 讗驻砖专 诇讬讛 讘诇讗讜 讛讻讬谉, 驻诇讬讙 讜讗诪专 讚讗讬谉 诪注讘讬专讬谉, 讻讱 谞专讗讛 诇讬.



讻诇诇讗 讚讗讘讚转讗 讻诇 讛讬讻讗 讚讗诪专 讜讜讬 诇讬讛 诇讞住专讜谞讬讛 诪讬讗砖. 讘讚讘专 砖讬砖 讘讜 住讬诪谉, 讗讘诇 讘讚讘专 砖讗讬谉 讘讜 住讬诪谉 诇讗 讘注讬 注讚 讚讗诪专, 讗诇讗 讻讬讜谉 讚诪砖诪砖 讜诇讗 [诪爪讗] 讛讜讬 讬讗讜砖.



讗讘诇 讘讚讘专 砖讬砖 讘讜 住讬诪谉 讘讬谉 讚专讱 谞驻讬诇讛 讘讬谉 讚专讱 讛谞讞讛 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚 讞讬讬讘 诇讛讻专讬讝. 讜讛讻讬 拽讬讬诪讗 诇谉 讜讚诇讗 讻专讘讛 讚讗诪专 住讬诪谉 讛注砖讜讬 诇讬讚专住 诇讗 讛讜讬 住讬诪谉.





讛诪讗讬专讬

讻讻专讜转 砖诇 讘注诇 讛讘讬转 讬转讘讗专 讘诪砖谞讛 砖讛讜讗 讞讬讬讘 诇讛讻专讬讝 砖讛专讬 讬砖 讘讛诐 住讬诪谉 讜讗注"驻 砖注砖讜讬 诇讬讚专住 讻讘专 讘讬讗专谞讜 砖住讬诪谉 讛注砖讜讬 诇讬讚专住 住讬诪谉 讛讜讗:



讻讘专 讬讚注转 砖讛专讘讛 讞砖砖讜 讞讻诪讬诐 诇讘讝讜讬 讗讜讻诇讬谉 讻诪讜 砖讻转讘谞讜 讘诪住讻转 讘专讻讜转 讜诪注讬谉 讝讛 诪讛 砖讗诪专讜 讗讬谉 诪注讘讬专讬谉 注诇 讛讗讜讻诇讬谉 讜讚讘专 讝讛 讬砖 砖驻专砖讜 讘讜 砖讗讬谉 诪驻住讬注讬谉 注诇讬讛诐 讜讻诇 砖讻谉 砖讗讬谉 讚讜专住讬谉 注诇讬讛诐 讜讬砖 砖驻专砖讜 讘讜 砖讛诪讜爪讗谉 讗讬谞讜 专砖讗讬 诇注讘讜专 诪注诇讬讛诐 讜诇讛谞讬讞诐 讗诇讗 砖诪住诇拽讬谉 讗讜转诐 诪砖诐 诪诇砖讜谉 讗讬谉 诪注讘讬专讬谉 注诇 讛诪爪讜转 讜讗讬谉 住讜讙讬讗 讝讜 诪讜讻讞转 讻谉 专"诇 诪讛 砖讛拽砖讜 讜讛讗 讗讬讻讗 讙讜讬诐 讜讻谉 诪讛 砖转讬专抓 讜讻谉 诪讛 砖讛拽砖讛 讛讗 讗讬讻讗 讘讛诪讛 讜讻诇讘讬诐 讜讻讜' 讻诇诐 诪转驻专砖讬诐 讬讜转专 讬驻讛 诇驻讬专讜砖 专讗砖讜谉 讜诪讛 砖讗诪专讜 讘注专讜讘讬谉 讘专讘谉 讙诪诇讬讗诇 砖诪爪讗 讙诇讜住拽讬谉 讘讚专讱 讜专讗讛 讙讜讬 讘讗 讻谞讙讚讜 讜讗诪专 诇讜 讟讜诇 讙诇讜住拽讬谉 讛诇诇讜 讜讗诪专讜 注诇讬讛 砖诪注 诪讬谞讛 讗讬谉 诪注讘讬专讬谉 注诇 讛讗讜讻诇讬谉 驻讬专讜砖讜 诇讚注转谞讜 讻讚讬 砖诇讗 讬讘讗 讗讞专 讜讬讚专讜住:



讻诇 砖讬砖 讘讛 住讬诪谉 诇诪讚转 诪讚讘专讬谞讜 砖讞讬讬讘 诇讛讻专讬讝 注诇 讻诇 驻谞讬诐 讘讬谉 讚专讱 谞驻讬诇讛 讘讬谉 讚专讱 讛谞讞讛 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚 砖讝讛 讘讞讝拽转 砖诇讗 谞转讬讗砖 讛讜讗 讛讗 讗诐 谞讜讚注 砖谞转讬讗砖 讘砖注转 诪爪讬讗讛 讻讙讜谉 砖砖诪注讜讛讜 讗讜诪专 讗讜讬 诇讜 诇讞住专讜谞讜 讜讻讬讜爪讗 讘讝讛 讝讻讛:





转讜住驻讜转 专讬"讚

讙讜讬诐 讞讬讬砖讬' 诇讻砖驻讬诐 讗讬 讛讜讛 讘注讬 讛讜讛 诪转专抓 讘讗转专讗 讚诇讗 砖讻讬讞讬 讙讜讬诐 讻讚诪转专抓 讙讘讬 讘讛诪讛 讜讻诇讘讬诐 讜讛讻讬 讗讬讘注讬 诇谉 诇讗讜拽诪讬 讘专讜讘 讬砖专讗诇. 讚讗讬 讘专讜讘 讙讜讬诐 讗注"讙 讚讗讬转 讘讛讜 住讬诪谉 诪转讬讬讗砖 讗诇讗 转讬专抓 讚讞讬讬砖讬' 诇讻砖驻讬诐 讜诪转讜拽诪讗 讗驻讬' 讘专讜讘 讙讜讬诐 讚讻讬讜谉 讚讞讬讬砖讬' 诇讻砖驻讬诐 诇讗 砖拽诇讬 诇讛讜 讜诇讗 讚专住讬 注诇讬讬讛讜:





讗诪专 专讘 讝讘讬讚 诪砖诪讗 讚专讘讗 讛讬诇讻转讗 讻讜' 拽砖讬讗 诇讬 砖诇讗 讬诪爪讗 讻讝讛 讘转诇诪讜讚 砖讬驻住讜拽 讛讗诪讜专讗 讛诇讻讛 讻讚讘专讬讜. 讜谞专讗讛 诇讬 讚讛"讙 讗诪专 专讘 讝讘讬讚 讘诇讞讜讚 讗讜 讗诪专 专讘 讝讘讬讚 诪砖诪讗 讚专讘 驻驻讗:





砖讬讟讛 诪拽讜讘爪转

讛讗 砖诇 讘注诇 讛讘讬转 讞讬讬讘 诇讛讻专讬讝. 讗讬 拽砖讬讗 讜诇讬拽砖讬 诪住讬驻讗 讜讻讜' 讜讗讜诪专 专砖"讬 讗讬讬讚讬 讚谞拽讟 讜讻讜'. 讜讗讬讻讗 诇诪讬诪专 讗讬 诪住讬驻讗 讛讜讛 讗诪讬谞讗 讗专砖讜转 讛讬讞讬讚 拽讗讬. 讜诪讬讛讜 讗砖讻讞谉 讘注诇诪讗 讻讛讗讬 讙讜讜谞讗 讞讚讗 讘诪住讻转 砖讘转 驻专拽 讘诪讛 讗砖讛 讜讘驻专拽 讛拽讜专讗 讗转 讛诪讙讬诇讛 诇注讝 讬讜谞讬转 诇讻诇 讻砖专 讜讛讗 拽转谞讬 讬讜谞讬转 诇讬讜谞讬诐 讗讬谉 诇讻讜诇讬 注诇诪讗 诇讗 讜专讬砖讗 拽转谞讬 讘讛讚讬讗 讬讜谞讬转 诇讗 讬爪讗 讜讝讜 讙讚讜诇讛 诪讛诐 讜讗讞专转 讘讘转专讗 讘驻专拽 诇讗 讬讞驻讜专 讛拽讜谞讛 砖谞讬 讗讬诇谞讜转 诪讘讬讗 讜讗讬谞讜 拽讜专讗 讛讗 砖诇砖讛 诪讘讬讗 讜拽讜专讗 讜讗祝 注诇 讙讘 讚拽转谞讬 诇讛 讘住讬驻讗 讘讛讚讬讗 砖诇砖讛 诪讘讬讗 讜拽讜专讗 讚讬讬拽 诇讛 诪专讬砖讗 讜讛转诐 诇讗 讛讜讛 诪爪讟专讬讱 诇讗转讜讬 专讬砖讗 讻诇诇. 讛专诪讘"谉.  


讗讬谉 诪注讘讬专讬谉 注诇 讛讗讜讻诇讬谉. 讬砖 诪驻专砖讬诐 讗住讜专 诇注讘讜专 讜诇讚专讜住 注诇讬讛谉. 讜讗讬谞讜 诪讞讜讜专 讞讚讗 讚讗讬谉 注讜讘专讬谉 注诇 讛讗讜讻诇讬谉 讛讜讛 诇讬讛 诇诪讬诪专. 讜注讜讚 讚讗诪专讬谞谉 讘注讬专讜讘讬谉 讙讘讬 专讘谉 讙诪诇讬讗诇 砖诪爪讗 讙诇讜住拽讗 讜讻讜' 讜讗诪专 诇讬讛 讟讜诇 讙诇讜住拽讗 讜讗诪专讬谞谉 注诇讛 砖诪注 诪讬谞讛 讗讬谉 诪注讘讬专讬谉 讜讻讜' 讜讗诐 讗讬谉 讚讜专住讬谉 注诇讬讛诐 拽讗诪专 诇诪讛 诇讬讛 诇诪讬诪专 讟讜诇 讙诇讜住拽讗 讬谞讬讞讛 讘诪拽讜诪讛 讜诇讗 讬讚专住讛. 诇讻讱 讛谞讻讜谉 讻讚驻讬专砖 专砖"讬 讜诪讬讛讜 讛讻讗 讚讗诪专讬谞谉 诪注讘讬专讬谉 注诇 讛讗讜讻诇讬谉 驻讬专讜砖讛 砖注讜讘专讬谉 注诇讬讛诐 讜讚讜专住讬诐 讗讜转诐 讜讻讚诪讜讻讞 砖诪注转讬谉 讜讗讬讬讚讬 讚谞拽讟 讗讬谉 诪注讘讬专讬谉 谞拽讟 谞诪讬 诪注讘讬专讬谉 讜诇讗 谞拽讟 注讜讘专讬谉. 讛专讬讟讘"讗 讝"诇. 


讜讛讗 讗讬讻讗 讙讜讬诐 讜讻讜'. 讛讗 讻转讬讘谞讗 诇注讬诇 讚讬砖 诪驻专砖讬诐 诪讬诇转讬讛 讚专讘讛 讚诪砖讜诐 讛讻讬 住讘讬专讗 诇讬讛 讚住讬诪谉 讛注砖讜讬 诇讬讚专住 诇讗 讛讜讬 住讬诪谉 诪砖讜诐 讚讞讬讬砖讬谞谉 砖诪讗 谞砖转谞讛 讛拽砖专 讗讜 住讬诪谉 讗讞专 注诇 讬讚讬 讛讚专讬住讛 诇驻讬讻讱 讗讬谉 讗谞讜 住讜诪讻讬谉 注诇讬讜 讜讛拽砖讜 注诇 驻讬专讜砖 讝讛 讚讻砖讗谞讜 专讜讗讬谉 砖诇讗 谞讚专住 诪讗讬 讗讬讻讗 诇诪讬诪专 讜讙诪专讬谉 诇讗 谞拽讟 讗诇讗 住讬诪谉 讛注砖讜讬 诇讬讚专住 讚诪砖诪注 讗驻讬诇讜 砖诇讗 谞讚专住. 讜讬砖 诇讜诪专 讚住讘讬专讗 诇讬讛 诇专讘讛 讚讻讬讜谉 讚谞驻诇 讘诪拽讜诐 注砖讜讬 诇讬讚专住 讗讬转专注 讛住讬诪谉 讜讬砖 诇讞讜砖 讚讬诇诪讗 谞讚专住 讜诇讗 诪谞讻专 讜讻诪讬 砖讗讬谉 讘讜 住讬诪谉 讚诪讬. 讜诇讛讗讬 砖讬讟转讗 谞讬讞讗 讚驻专讬讱 讛讻讗 诇专讘讛 讜诇讗 诇专讘讗 讜讛讻讬 驻讬专讜砖讜 讜讛讗 讗讬讻讗 讙讜讬诐 讚讚专住讬 讜诇讗 讗讬讻驻转 诇讛讜 讜转拽砖讬 诇专讘讛 讚住讘讬专讗 诇讬讛 讚讻诇 讚谞驻诇 讘诪拽讜诐 讛注砖讜讬 诇讬讚专住 讚讗讬转专注 住讬诪谞讛 讜讬砖 诇讞讜砖 讗驻讬诇讜 诇讞砖砖讗 专讞讜拽讛 讜讗祝 注诇 讙讘 讚诇讗 谞讚专住 讞讬讬砖讬谞谉 讚讬诇诪讗 谞讚专住 讜诇讗 诪谞讻专 讜讗诐 讘讗 讝讛 讜谞转谉 住讬诪谉 讘讛讗讬 住讬诪谞讗 诪诪砖 诇讗 住诪讻讬谞谉 注诇讬讛 讚讞讬讬砖讬谞谉 砖诪讗 谞讚专住 讜谞砖转谞讛 讜讗讬谉 讝讛 讞驻抓 砖诇 讝讛 讗诇讗 砖诇 讗讞专讬诐 讜讛讬诇讻讱 诪注转讛 转拽砖讬 诇专讘讛 讚讛讗 注砖讜讬 诇讬讚专住 注诇 讬讚讬 讙讜讬诐 讗讘诇 诇专讘讗 谞讬讞讗. 
讜诪讬讛讜 讛专诪讘"谉 讚讞讛 驻讬专讜砖 讝讛 讘砖转讬 讬讚讬诐 砖讝讜 讞砖砖讗 专讞讜拽讛 注讚 诪讗讚 砖讬砖讜讘 注诇 讬讚讬 讛讚专讬住讛 住讬诪谞讜 砖诇 讝讛 讻住讬诪谞讜 砖诇 讝讛 讜讻讚讻转讬讘谞讗 诇注讬诇 讜讻诇 砖讻谉 讛讬讻讗 讚讗谞讜 专讜讗讬诐 讚诇讗 谞讚专住 讻诇诇 讛讬讻讬 谞讬讞讜砖 砖诪讗 谞讚专住 讜谞砖转谞讛 讛讗 讜讚讗讬 讞砖砖讗 专讞讜拽讛 讟讜讘讗 讛讬讗 讝讗转 讜讞住 诇讬讛 诇专讘讛 讚讬住讘讜专 讻谉 讗诇讗 讜讚讗讬 诪砖讜诐 讬讗讜砖 讘注诇讬诐 谞讙注讜 讘讛 讜讻讚驻讬专砖 专砖"讬 讜讻讚讻转讬讘谞讗 诇注讬诇 讜讻谉 驻讬专砖讜 讘转讜住驻讜转. 讜讗诐 转讗诪专 讜诪讗讬 驻专讬讱 讜讛讗讬讻讗 讙讜讬诐 讚讗诪讗讬 讞讬讬砖 诇讙讜讬诐 讜讛诇讗 讬砖专讗诇 讛注讜讘专 砖诐 讜专讜讗讛讜 讞讬讬讘 诇住诇拽讜 诪砖诐 拽讜讚诐 砖讬讘讗 讛讙讜讬 讜讬讚专讜住 注诇讬讛谉 讻讚诪讜讻讞 讘注讬专讜讘讬谉 讜讻讬 转讬诪讗 讚讞讬讬砖讬谞谉 砖诪讗 诇讗 讬专讗讛讜 讬砖专讗诇 讛注讜讘专 砖诐 讜讬讘讗 讙讜讬 讜讬讚专讜住 注诇讬讜 讗诐 讻谉 讘诇讗 讙讜讬 谞诪讬 谞讬讞讜砖 诇讬砖专讗诇 砖讬讚专讜住 注诇讬讜 讻讬讜谉 砖讗讬谞讜 专讜讗讛 讜讻讬 转讬诪讗 讚讗讻转讬 讞讬讬砖 诇讚专讬住转 讙讜讬诐 拽讜讚诐 砖讬注讘讜专 砖诐 讬砖专讗诇 讗诐 讻谉 诇专讘讗 谞诪讬 诇驻专讜讱 讜讛诇讗 讙讜讬诐 砖拽诇讬 诇讬讛 讻讬讜谉 讚讞讬讬砖转 讚拽讚诪讬 讙讜讬诐 诇讬砖专讗诇. 讜转讬专爪讜 讘转讜住驻讜转 讚讚专讬住讛 砖讻讬讞 诇驻讬 砖讚讜专住讬谉 讚专讱 讛讬诇讜讻谉 讗讘诇 谞讟讬诇讛 诇讗 砖讻讬讞 讗讘诇 拽砖讬讗 诇讛讜 诇转讜住驻讜转 讚讛讬讻讬 驻专讬讱 讚谞讬讞讜砖 砖讬讚专住讜讛讜 讙讜讬诐 拽讜讚诐 砖讬讘讗 砖诐 砖讜诐 讬砖专讗诇 讜讬驻讟专 诪讛讻专讝讛 讗讚专讘讛 谞讬讞讜砖 诇专讜讘 讬砖专讗诇 砖专讜讗讬谉 讛讻讻专 讜讬讙讘讬讛讜讛讜 讜谞讬讞讜砖 诇讞讜诪专讗 诇讞讬讬讘讜 讛讻专讝讛. 讜转讬专爪讜 讘讙诇讬讜谉 转讜住驻讜转 讚驻专讬讱 诇专讘讛 讚住讘讬专讗 诇讬讛 住讬诪谉 讛注砖讜讬 诇讬讚专住 诇讗 讛讜讬 住讬诪谉 讜讗驻讬诇讜 诪爪讗讜 拽讜讚诐 砖谞讚专住 诪转讬讗砖 讚讞讜砖讘 诪住转诪讗 谞讚专住 讗诐 讻谉 讙诐 诪转讬讗砖 讗讜诇讬 谞讚专住 注诇 讬讚讬 讙讜讬诐. 讜讬砖 诇讬 诇驻专砖 讚诇注讜诇诐 诇讗 讞讬讬砖讬谞谉 讚拽讚诪讬 讙讜讬诐 诇讬砖专讗诇 讗诇讗 讚讞讬讬砖讬谞谉 砖诪讗 诇讗 讬专讗讛讜 讬砖专讗诇 讛注讜讘专 砖诐 讜讬讘讗 讙讜讬 讜讬讚专讜住 注诇讬讜 讜诇讗 转拽砖讬 讗诐 讻谉 讘诇讗 讙讜讬 谞诪讬 讚讗讬讘专讗 讚讞讬讬砖讬谞谉 砖诪讗 诇讗 讬住转讻诇 讛讬砖专讗诇 诇驻讜诐 专讬讛讟讬讛 诇讛住讬专讜 诪砖诐 讜讬讘讗 讛讙讜讬 讜讬讚专讜住 注诇讬讜 讜诪讬讛讜 诇讗 讞讬讬砖讬谞谉 诇诪讬注讜讟 讛住转讻诇讜转 讻讜诇讬 讛讗讬 砖讬讚专讜住 注诇讬讜 诪诪砖 讜诇讛讻讬 诇讗 驻专讻讬谞谉 讗诇讗 讗讬 讗讬讻讗 讙讜讬诐. 讗讬 谞诪讬 讬砖 诇驻专砖 讚驻砖讬讟讗 诇讬讛 讚讗讬讻讗 诪讬注讜讟讗 讚讬砖专讗诇 砖讗讬谞谉 专讜讗讬谉 讜讬讚专住讜 讜讛讻讬 驻专讬讱 讜讛讗讬讻讗 讙讜讬诐 讜住诪讜讱 诪讬注讜讟讗 讚讙讜讬诐 诇诪讬注讜讟讗 讚讬砖专讗诇 讚讚专住讜 讜诇讗讜 讗讚注转讬讬讛讜 讜讛讜讛 诇讬讛 驻诇讙讗 讜驻诇讙讗 讜讻谉 讻转讘讜 讛诪驻专砖讬诐 讜讻讚讘注讬谞谉 诇诪讻转讘 讘住讬讬注转讗 讚砖诪讬讗. 讻谉 谞专讗讛 诇讬. 讘爪诇讗诇 讗砖讻谞讝讬. 

住讘专讜讛 讚讻讜诇讬 注诇诪讗 住讬诪谉 讛讘讗 诪讗诇讬讜 讛讜讬 住讬诪谉 讜讻讜'. 驻讬专讜砖 讜诪讗讬 讻诇 讚讘专 砖讬砖 讘讜 住讬诪谉 讻诇讜诪专 砖专讗讜讬 诇讬砖讞转 讜诇讛砖转谞讜转 注诇 讬讚讬 讛讚专讬住讛 讚讻诪讜 砖谞讜驻诇 讘讜 讘诇讗 讛砖讙讞讛 讻讱 谞讜驻诇 诪诪谞讜 讘诪注讟 讚专讬住讛 讜讗祝 注诇 讙讘 讚诇讗 驻诇讬讙讬 讘谞转讬谞讛 讚讻讜诇讬 注诇诪讗 诪讜讚讜 讚讗诪专讬谞谉 砖谞转谞讜讛讜 讘注诇讬诐 砖诐 讗讜 讬讚注讜 讘讜 讜谞讜转谞讬诐 讗诇 诇讘诐 讙诐 诇讝讗转 讜诇讗 诪讬讬讗砖讬 诪讻诇 诪拽讜诐 诇讛讬讜转诐 讘诇转讬 拽讘讜注讬诐 讻诇 讻讱 讜专讗讜讬讜转 诇讛砖讞转 讘诪注讟 住讬讘讛 讜讚专讬住讛 驻诇讬讙讬. 讝讛 谞专讗讛 诇讬 诇驻专砖 注诇 讬讚讬 讛讚讞拽 诇驻讜诐 诪讗讬 讚拽讗诪专 讚住讘专讜讛. 讜讗讛讚专 诇讬讛 讗讬 住诇拽讗 讚注转讱 讚转谞讗 拽诪讗 讜讻讜' 驻讬专讜砖 讚讻讬讜谉 讚讬诇驻转 诪讬谞讛 诇讻诇 住讬诪谉 讛注砖讜讬 诇讬讚专住 讘讬谉 拽讘讜注 讘讬谉 讗讬谞讜 拽讘讜注 诪砖诪注 讚住讘讬专讬 诇讛讜 诇专讘谞谉 讘讻诇 住讬诪谉 注砖讜讬 诇讬讚专住 讗诪专讬谞谉 讚诇讗 讛讜讬 住讬诪谉 讜专讘讬 讬讛讜讚讛 诇专讘讜转讗 谞拽讟 讻诇 砖讬砖 讘讜 砖讬谞讜讬 诇讜诪专 讚讻诇 住讬诪谉 讗驻讬诇讜 讛讙专讜注 砖讘讛诐 讜讗驻讬诇讜 注砖讜讬 诇讛讚专住 讛讜讬 住讬诪谉 讜诪讞诇讜拽转谉 专讞讘 诇转谞讗 拽诪讗 讻讻专讜转 砖诇 讘注诇 讛讘讬转 谞诪讬 讜诇讗 专讗讛 专讘 讝讘讬讚 诇讞诇拽 讘住讬诪谉 讛注讗讜讬 诇讛讚专住 讘讬谉 住讬诪谉 诇住讬诪谉 讜诇讛讻讬 讗讛讚专 讚讻讜诇讬 注诇诪讗 住讬诪谉 讛注砖讜讬 诇讛讚专住 讛讜讬 住讬诪谉 讜诪注讘讬专讬谉 注诇 讛讗讜讻诇讬谉 驻讬专讜砖 讜诇讗 讗讬讻驻转 诇谉 讗诐 诪注讘讬专讬谉 讜讛讬讬谞讜 诪砖讜诐 讚拽住讘专 讚讘讻诇 讚讘专 驻诇讬讙讬 讘讬谉 讘讗讜讻诇讬谉 讘讬谉 讘讚讘专 讗讞专 讻诪讜 砖讗诪专 专讘讬 讬讛讜讚讛 住转诐 讻诇 讚讘专 砖讬砖 讘讜 砖讬谞讜讬 讜讗诐 讛诪砖诇 讛讬讛 讘讗讜讻诇讬谉 诇讗 讗讬讻驻转 诇谉. 讗讬 谞诪讬 讗驻砖专 讚住讘讬专讗 诇讬讛 讚诪注讘讬专讬谉 注诇 讛讗讜讻诇讬谉 讜诇讛讻讬 诇讗 讗讜拽讬 驻诇讜讙转讬讬讛讜 讘讛讻讬 讗讘诇 专讘讗 住讘专 讚讗讬谉 诪注讘讬专讬谉 讜讘讗讜讻诇讬谉 讚讜拽讗 驻诇讬讙讬 讜讻诇 讚讘专 讚拽讗诪专 专讘讬 讬讛讜讚讛 诇讗讜 讚讜拽讗 讜诇讛讻讬 拽讗诪专 讻讬爪讚 讜讛讻讬 拽讗诪专 讻诇 讚讘专 讗讜讻诇讬谉 砖讬砖 讘讜 住讬诪谉 讜讗祝 讛注砖讜讬 诇讬砖讞转 注诇 讬讚讬 讚专讬住讛 讞讬讬讘 诇讛讻专讬讝 讚讘专讜专 诇讜 砖诇讗 讬讚专住 讚讗讬谉 诪注讘讬专讬谉. 砖讬讟讛. 
住讘专讜讛 讚讻讜诇讬 注诇诪讗 住讬诪谉 讛讘讗 诪讗诇讬讜 讛讜讬 住讬诪谉 讜诪注讘讬专讬谉 注诇 讛讗讜讻诇讬谉 诪讗讬 诇讗讜 讘住讬诪谉 讛注砖讜讬 诇讬讚专住 拽诪讬驻诇讙讬 驻讬专讜砖 讜诇讗 驻诇讬讙讬 讗诇讗 讘专砖讜转 讛专讘讬诐 讜讗祝 注诇 讙讘 讚讻讜诇讛 诪转谞讬转讬谉 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚 讘专 诪讻专讬讻讜转 讛讱 讚专讘讬 讬讛讜讚讛 谞诪讬 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚 讛讬讗 讗诇讗 讚诪讗讬 讚讚讬讬拽讬谞谉 诪讻诇诇 讚转谞讗 拽诪讗 住讘专 讛专讬 讗诇讜 砖诇讜 诇讗讜 讛讻专讞讗 讚驻诇讬讙 注诇讬讛 讚专讘讬 讬讛讜讚讛 讘讻诇 注谞讬谉 讗诇讗 讘专砖讜转 讛专讘讬诐 诇讞讜讚 讜讻讬 诪讜拽诪讬谞谉 讘住诪讜讱 驻诇讜讙转讬讬讛讜 讘住讬诪谉 讛讘讗 诪讗诇讬讛 驻诇讬讙讬 讘讻诇 注谞讬谉 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚. 讛专讬爪讘"砖. 


讗诪专 专讘 讝讘讬讚 诪砖诪讬讛 讚专讘讗 讗讬 住诇拽讗 讚注转讱 讚拽住讘专 转谞讗 拽诪讗 讜讻讜'. 讜讗讬讻讗 诇诪讬讚拽 讚砖驻讬专 驻专讬讱 专讘 讝讘讬讚 讜诇注讬诇 诪讬讛讜 谞诪讬 驻专讻讬谞谉 注诇讬讛 讚专讘讗 诪讛讗 讚讻讻专讜转 砖诇 讘注诇 讛讘讬转 讜诇讗 砖谞讬 诇讛 讗诇讗 诪砖讜诐 讚讗讬谉 诪注讘讬专讬谉 注诇 讛讗讜讻诇讬谉 讗讘诇 驻砖讬讟讗 讚诇讬讻讗 诇诪讬诪专 讚住讘讬专讗 诇讬讛 诇转谞讗 拽诪讗 住讬诪谉 讛注砖讜讬 诇讬讚专住 诇讗 讛讜讬 住讬诪谉 讜诪注讘讬专讬谉 注诇 讛讗讜讻诇讬谉. 讜讚注 讚专砖"讬 讻转讘 讜讝讛 诇砖讜谞讜: 讛讜讬 住讬诪谉 讚讗诪专讬谞谉 诇砖诐 住讬诪谉 谞转谞讜 砖诐 讜诇讗 谞驻诇 诪讗诇讬讜 讜讚讘专 砖讬砖 讘讜 住讬诪谉 讛讜讗 讜讗驻讬诇讜 讛讻讬 驻诇讬讙讬 专讘谞谉 讜讗诪专讬 讛专讬 讛讜讗 砖诇讜 诪砖讜诐 讚拽住讘专讬 诪注讘讬专讬谉 讜讻讜' 讜专讘讬 讬讛讜讚讛 住讘专 讛讜讬 住讬诪谉 讜讗祝 注诇 驻讬 砖讝讛 注砖讜讬 诇讬讚专住 谞诪讬 讛讜讬 住讬诪谉. 注讚 讻讗谉. 驻讬专讜砖 诇驻讬专讜砖讜 讗祝 注诇 讙讘 讚讘讙诪专讗 谞拽讟 诪专 住讘专 诇讗 讛讜讬 住讬诪谉 讜诪专 住讘专 讛讜讬 住讬诪谉 讜诪砖诪注 讚专讘讬 讬讛讜讚讛 讗转讗 诇驻诇讜讙讬 注诇讬讬讛讜 讚专讘谞谉 诇讬转讗 讚讗诐 讻谉 拽砖讬讗 讚讻讬讜谉 讚专讘讬 讬讛讜讚讛 讗转讗 诇驻诇讜讙讬 注诇讬讬讛讜 讚专讘谞谉 讛讜讛 诇讬讛 诇驻专讜砖讬 诇讛讚讬讗 专讘讬 讬讛讜讚讛 讘诪讗讬 驻诇讬讙 注诇讬讬讛讜 讚专讘谞谉 讜诇讬诪讗 讛讻讬 专讘讬 讬讛讜讚讛 讗讜诪专 讻诇 讚讘专 砖讬砖 讘讜 砖讬谞讜讬 讞讬讬讘 诇讛讻专讬讝 讜讗驻讬诇讜 讘专砖讜转 讛专讘讬诐 讻讬爪讚 讜讻讜' 诇讻讱 驻讬专砖 专砖"讬 讚专讘讬 讬讛讜讚讛 讗诪专 住讘专转讜 讘诇讬 砖讜诐 讞讜诇拽 讜诇讛讻讬 住转讬诐 诇诪讬诇转讬讛 讚诪讬讬专讬 讘讻诇 注谞讬谉 讘讬谉 讘专砖讜转 讛讬讞讬讚 讘讬谉 讘专砖讜转 讛专讘讬诐 讜砖讜讘 专讘谞谉 驻诇讬讙讬 注诇讬讛 讘专砖讜转 讛专讘讬诐. 诪注转讛 讬砖 诇讬 诇讜诪专 讚诪讗谉 讚住讘专 讚驻诇讬讙讬 讘住讬诪谉 讛注砖讜讬 诇讬讚专住 讛讻讬 驻专讬砖 诇诪转谞讬转讬谉 讻讻专讜转 砖诇 谞讞转讜诐 诇讻讜诇讬 注诇诪讗 讛专讬 讗诇讜 砖诇讜 讜讻讻专讜转 砖诇 讘注诇 讛讘讬转 诪转诇讜拽转 讚专讘讬 讬讛讜讚讛 讗讜诪专 讻诇 砖讬砖 讘讜 砖讬谞讜讬 讜讻讜' 讜诇讚讬讚讬讛 讻讻专讜转 砖诇 讘注诇 讛讘讬转 讞讬讬讘 诇讛讻专讬讝 讜讛讗 讚拽转谞讬 讘住讬驻讗 讻讻专讜转 砖诇 讘注诇 讛讘讬转 讞讬讬讘 诇讛讻专讬讝 讛讬讬谞讜 诇讚讘专讬 专讘讬 讬讛讜讚讛 讜讻讬讜爪讗 讘讝讛 诪爪讬谞讜 讘讻诪讛 讚讜讻转讬 讘转诇诪讜讚讗 讚诪驻专砖讬谞谉 诪砖谞讬讜转 讜讘专讬讬转讜转 讘讻讛讗讬 讙讜讜谞讗. 
讜谞讬讞讗 拽爪转 讛砖转讗 讚诇注讬诇 讻讬 驻专讻讬谞谉 诇专讘讛 诪讻讻专讜转 讚讬讬拽讬谞谉 诇讛 诪专讬砖讗 讜诇讗 诪讜转讘讬谞谉 诇讬讛 诪诪讗讬 讚拽转谞讬 讘住讬驻讗 诇讛讚讬讗 诪砖讜诐 讚住讬驻讗 讛讜讬 诪爪讬谞谉 诇诪讬诪专 讚讗转讬讗 讻专讘讬 讬讛讜讚讛 讜诪讬讛讜 诇讘转专 讚诪驻专砖讬谞谉 讚诇讗 驻诇讬讙讬 专讘讬 讬讛讜讚讛 讜讞讻诪讬诐 讘住讬诪谉 讛注砖讜讬 诇讬讚专住 谞爪讟专讱 诇转讬专讜爪讗 讚专砖"讬 讚诇注讬诇 讻谉 谞专讗讛 诇讬. 讘爪诇讗诇 讗砖讻谞讝讬.
讛讗 讚驻专讬讱 专讘 讝讘讬讚 诪砖诪讬讛 讚专讘讗 诇讻讜诇讬 注诇诪讗 住讬诪谉 讛注砖讜讬 诇讬讚专住 讛讜讬 住讬诪谉 讜诪注讘讬专讬谉 注诇 讛讗讜讻诇讬谉 诇讗 讗讬爪讟专讬讱 诇讬讛 讛砖转讗 讟注诪讗 讚诪注讘讬专讬谉 注诇 讛讗讜讻诇讬谉 讗诇讗 诪砖讜诐 讚专讘讗 诇讗 住诇拽讗 诇讬讛 讗诇讗 讚讜拽讗 讘讟注诪讗 讚讗讬谉 诪注讘讬专讬谉 谞拽讟 谞诪讬 讻专讘讗 诪注讘讬专讬谉. 讜注讜讚 诪砖讜诐 讚驻讬专讻讬讛 讚专讘讗 讚驻专讬讱 诇讬讛 诇专讘讛 诪讻讻专讜转 砖诇 讘注诇 讛讘讬转 转诇讬讗 讘讛讗 谞拽讟 诇讬讛 谞诪讬 讛讻讗. 讜注讜讚 讚讻讬讜谉 讚诇诪讗讬 讚住讘专讜 讗讜拽讬诪讜 讚诇讻讜诇讬 注诇诪讗 诪注讘讬专讬谉 讻诇 诪讗讬 讚讗驻砖专 讚诇讗 谞驻诇讜讙 注诇讬讬讛讜 诇讗 谞驻诇讜讙 讗讘诇 专讘讛 讚诇讗 讗驻砖专 诇讬讛 讘诇讗讜 讛讻讬 驻诇讬讙 讜讗诪专 讚讗讬谉 诪注讘讬专讬谉 讻谉 谞专讗讛 诇讬. 讛专砖讘"讗. 

讗讘诇 讘讚讘专 砖讬砖 讘讜 住讬诪谉 讘讬谉 讘专砖讜转 讛专讘讬诐 讘讬谉 讘专砖讜转 讛讬讞讬讚 讘讬谉 讘讚专讱 谞驻讬诇讛 讘讬谉 讘讚专讱 讛谞讞讛 讞讬讬讘 诇讛讻专讬讝. 讜讗诐 转讗诪专 讜讗讬 讚专讱 讛谞讞讛 讛讜讗 讛讬讗讱 讬讟讜诇 讚讛讗 拽讬讬诪讗 诇谉 讚讗驻讬诇讜 住驻拽 讛谞讜讞 诇讗 讬讟讜诇 讜讻诇 砖讻谉 讜讚讗讬 讛谞讜讞 讜讻讚转谞谉 诪爪讗 讻诇讬 讟诪讜谉 讘讗砖驻讛 诇讗 讬讙注 讘讜 讜讻谉 拽专讚讜诐 讘爪讚 讙讚专. 讜讬砖 讗讜诪专讬诐 讚讻讬 讗诪专讬谞谉 住驻拽 讛谞讜讞 诇讗 讬讟讜诇 讘讚讘专 砖讗讬谉 讘讜 住讬诪谉 讗讘诇 讘讚讘专 砖讬砖 讘讜 住讬诪谉 谞讜讟诇 讜诪讻专讬讝 讜讻讚诪讜讻讞讗 砖诪注转讬谉 诇拽诪谉. 讗讘诇 诪拽爪转 讛诪驻专砖讬诐 驻讬专砖讜 讚住驻拽 讛谞讜讞 讗驻讬诇讜 讘讚讘专 砖讬砖 讘讜 住讬诪谉 诇讗 讬讟讜诇 讜讻讚讘注讬 诇诪讬诪专 拽诪谉 讜讚讛讻讗 诇讗 拽砖讬讗 讚讻讬 讗诪专讬谞谉 讚住驻拽 讛谞讜讞 讗讜 讜讚讗讬 讛谞讜讞 诇讗 讬讟讜诇 讻砖讛讜讗 讘诪拽讜诐 讛诪砖转诪专 讚讗讬讻讗 诇诪讬诪专 砖讛谞讬讞讜 砖诐 诇讛爪谞讬注讜 讜讛讬讜诐 讗讜 诪讞专 讬讘讜讗讜 讘注诇讬诐 诇讬讟诇讜 讜讗诐 讛讜讗 诪拽讜诐 讛诪砖转诪专 拽爪转 讜讗讬谞讜 诪砖转诪专 诇讙诪专讬 讛讜讬 住驻拽 讛谞讜讞 讜讗诐 讛讜讗 诪拽讜诐 讛诪砖转诪专 讬驻讛 讛讜讛 诇讬讛 讜讚讗讬 讛谞讜讞 讗讘诇 讬砖 讛谞讞讛 讗讞专转 砖讗讬谞讛 诇讛爪谞注讛 讻诇诇 讗诇讗 砖讘讗 讚专讱 砖讻讞讛 讻讙讜谉 砖注诪讚 砖诐 诇注砖讜转 注住拽讬讜 讜讛谞讬讞 讻诇讬讜 住诪讜讱 诇讜 讜砖讻讞诐 砖诐. 讜讝讛 讗谞讜 讚谞讬谉 讻砖谞诪爪讗转 讛讗讘讬讚讛 讘诪拽讜诐 砖讗讬谉 诪砖转诪专 讻诇诇 讜讝讛 讚讜诪讛 诇谞驻讬诇讛 讗诇讗 讚讘谞驻讬诇讛 诇讬讻讗 住讬诪谉 诪拽讜诐 讜诇讗 住讬诪谉 诪谞讬谉 讘诪注讜转 诪驻讜讝专讬谉 讜讻讬讜爪讗 讘讜 讜讘讚专讱 讛谞讞讛 讬砖 住讬诪谉 讜讝讛讜 讚专讱 讛谞讞讛 讛讗诪讜专 讘讗谉 讜讻诇 诪拽讜诐 砖讛讝讻讬专讜 住讬诪谉 诪谞讬谉 讗讜 住讬诪谉 诪拽讜诐 讗讬谞谉 讗诇讗 讻讝讛 讜讝讛 讬讛讬讛 诇讱 讗讘 诇讻诇 讛驻专拽 诇讛讘讚讬诇 讘讬谉 讛谞讞讛 讝讜 讜讘讬谉 住驻拽 讛谞讜讞 讜讘讬谉 讜讚讗讬 讛谞讜讞 讜讝讛 讚讘专 砖谞讻砖诇讜 讘讜 讙讚讜诇讬诐. 讚讜拽 讜转砖讻讞. 讛专讬讟讘"讗.





诪讛专砖"讗 - 讞讬讚讜砖讬 讛诇讻讜转

讘讙诪' 讜讗诪专 专讘 讝讘讬讚 诪砖诪讬讛 讻讜' 讻专讬讻讜转 讘专讛"专 讛专讬 讗诇讜 砖诇讜 讘专讛"讬 讗讬 讚专讱 谞驻讬诇讛 讻讜' 讜讻转讘 讛专讗"砖 注"讝 讜讗注"讙 讚讗诪专 诇拽诪谉 住驻拽 讛谞讜讞 诇讗 讬讟讜诇 讻讜' 讛"诪 讻讜' 讻讙讜谉 讗讞专 讛讙驻讛 讻讜' 讗讘诇 讘诪拽讜诐 讛驻拽专 谞讜讟诇 讜诪讻专讬讝 注讻"诇 诇讻讗讜专讛 拽讜砖讬讬转讜 讗讛讗 讚讚专讱 讛谞讜讞 讞讬讬讘 诇讛讻专讬讝 讻讜' 讜讗"讗 诇讜诪专 讻谉 讚诇讗 砖讬讬讱 诇讜诪专 住驻拽 讛谞讜讞 诇讗 讬讟讜诇 讘讻专讬讻讜转 讚专讱 讛谞讜讞 讘专讛"讬 讻讬讜谉 讚讛讜讬 诪拽讜诐 住讬诪谉 讜注讜讚 讚专讛"讬 诇讗 讛讜讬 诪拽讜诐 讛驻拽专 讗诇讗 讛讜讬 诪砖转诪专 拽爪转 讻诪讜 讗讞专 讛讙驻讛 讻讜' 讻诪"砖 讛专讗"砖 讙讜驻讬讛 讘讛讚讬讗 诇拽诪谉 讜注"讻 谞专讗讛 诇讛讙讬讛 讘住讜祝 讚讘专讬讜 讗讘诇 讘诪拽讜诐 讛驻拽专 谞讜讟诇 讜讛讜讗 砖诇讜 讜拽讜砖讬讬转讜 诪注讬拽专讗 讗讻专讬讻讜转 讘专讛"专 讗驻讬' 讘讚专讱 讛谞讞讛 讛讜讗 砖诇讜 讜讛诐 讘注爪诪诐 讚讘专讬 讛转讜住驻讜转 讘专"驻 注"砖. 讜讚注 讚讛讱 讚住驻拽 讛谞讜讞 诇讗 讬讟讜诇 诇讬讻讗 诇讗砖讻讜讞讬 诇专讘讗 讗诇讗 讘诪拽讜诐 讛诪砖转诪专 拽爪转 讜讘讙讜讝诇讜转 讛诪讚讚讬谉 讚诇讬转 讘讛讜 诪拽讜诐 住讬诪谉 讻诪"砖 讛转讜住' 讜讛专讗"砖 诇拽诪谉 讘驻专拽讬谉 讜讛讬讬谞讜 讟注诪讗 讚诇讗 讗诪专讬谞谉 讘专讛"专 住驻拽 讛谞讜讞 讜讗驻讬诇讜 讜讚讗讬 讛谞讜讞 诇讗 讬讟讜诇 讻讬讜谉 讚诪拽讜诐 讛驻拽专 讛讜讗 讜讘拽注讬 讘讜 专讘讬诐 讚诇讗 讬讚注讬 讻讜诇诐 讚住驻拽 讛谞讜讞 诇讗 讬讟讜诇 诪讬讬讗砖讬 讘注诇讬诐 讜诪砖"讛 诪讜转专 诇讬讟讜诇 讜讛讜讗 砖诇讜 讜讛诐 讚讘专讬 讛专讗"砖 诇注讬诇 讘诪转谞讬' 诪砖讗"讻 讘专讛"讬 讜讘讻诇 诪拽讜诐 砖诪砖转诪专 拽爪转 讚诇讗 砖讻讬讞讬 讘讜 专讘讬诐 讜诇讗 诪讬讬讗砖讬 讜讚讜"拽:





诪讛专"诐

讘讙诪专讗 讗诪专 诇讱 专讘讛 讛转诐 讛讬讬谞讜 讟注诪讗 诪砖讜诐 讚讗讬谉 诪注讘讬专讬谉 注诇 讛讗讜讻诇讬谉 讜讛讗讬讻讗 讻讜转讬诐 讞讬讬砖讬 诇讻砖驻讬诐 讻爪"诇:


讘转讜住' 讚"讛 讗讬谉 诪注讘讬专讬谉 讜讘讜' 讗讬谉 诇驻专砖 讗讬谉 诪注讘讬专讬谉 讚讛讬讬谞讜 讗讬谉 讚讜专住讬谉 讜讻讜' 讻爪"诇:


讘讗"讚 讜讛讻讗 诪砖诪注 讚讻讜转讬诐 讚讞讬讬砖讬 诇讻砖驻讬诐 讻爪"诇:


讚"讛 讜讛讗讬讻讗 讻讜转讬诐 讜讻讜' 注讚 讻讚诪讜讻讞 驻专拽 诇讗 讬讞驻讜专 讙讘讬 谞讬驻讜诇 讛谞诪爪讗 讗诇讗 讻诇 讛讬讻讗 讚讗驻砖专 讻爪"诇:





讞讻诪转 砖诇诪讛

讙诪专讗 讚讗讬谞砖 讗讬谞砖 讛讜讗 讜诇讗 砖谞讗 讻讜' 讻爪"诇:


专砖"讬 讘讚"讛 讛讜讬 住讬诪谉 讻讜' 诇讬讚专诐 讜专' 讬讛讜讚讛 讻讜' 讛讚"讗:


转讜住' 讘讚"讛 讜讛讗 讗讬讻讗 讻讜' 谞讬驻讜诇 讛谞诪爪讗 讗诇讗 讻诇 讛讬讻讗 讻讜' 讻爪"诇 讜谞"讘 谞"诇:





诪讛专"诐 砖讬祝

讙诪专讗 [讗诇讗 讗诪专 专讘 讝讘讬讚 讻讜' ] 讜诪注讘讬专讬谉 注诇 讛讗讜讻诇讬谉 讻讜'. 转谞讗讬诐 讜诇讗 谞讝讻专 讻诇诇 诪讝讛 (讝):


讘转讜住' 讘讚"讛 讜讛讗讬讻讗 注讜讘讚讬 讻讜讻讘讬诐 讻讜' 讚讛讗 讘爪讬讘讜专讬 诪注讜转 讻讜'. 讚讛转诐 讜讚讗讬 注讜讘讚讬 讻讜讻讘讬诐 砖拽诇讬 讜讗讬谞诐 诪转讬专讗讬谉 讗祝 讗诐 讬专讗讜 讛讘注诇讬诐 讬讗诪专讜 砖讛讜讗 砖诇讛诐 诪砖讗"讻 讻讻专讜转 砖诇 讘注讛"讘 砖讬砖 讘讜 住讬诪谉 讘讻诇 讻讻专:





专砖"砖

讙诪专讗 讚诪讬谞砖转驻讗. 讜注驻专砖"讬 诇讻讗讜专讛 诇驻讬专讜砖讜 诇注讬诇 讚讛住讬诪谉 讛讜讗 砖讬讗诪专 讛讗讜讘讚 讞驻抓 驻诇讜谞讬 诪讗讬 讛讜讛 讗诐 诇讗 讬讻讜讜谉 讛诪讜爪讗 讛诪讻专讬讝 诇诪拽讜诪讜 诪诪砖 讜讻驻讬 砖驻讬' 讛转讜住' 诇注讬诇 诇砖讬讟转讜 讛讗 讚讗诪专 讛讗讘讚讛 讻讜' 诇讗"讻 讗"砖 讛讻讗 讙"讻:





驻谞讬 讬讛讜砖注

讘讙诪专讗 讜专讘讗 诪转专抓 诇讟注诪讬讛 讘诪拽讜诐 讻专讬讻讜转 讘专讛"专 讻讜' 讚诪讬谞砖转驻讗. 讗祝 诇驻专砖"讬 讚诇注讬诇 砖驻讬专' 讗诇讬讘讗 讚专讘讗 砖讛诪讜爪讗 诪讻专讬讝 讘诪拽讜诐 驻诇讜谞讬 诪爪讗转讬 讜讛诇讛 讗讜诪专 砖讞驻抓 驻诇讜谞讬 讛讬讛 讗驻"讛 讗"砖 讚讻讬讜谉 讚诪讬谞砖转祝 诇讗 讬讜讻诇 诇讛讻专讬讝 讘诪拽讜诐 驻诇讜谞讬 诪爪讗转讬 讻讚讬 砖讛讗讜讘讚 讬砖讬诐 诇讘讜 注"讬 讻讱 讛讞驻抓 砖谞讗讘讚 诪诪谞讜 讚讗讚专讘讛 讗驻砖专 砖讛讗讜讘讚 诇讗 注讘专 诪注讜诇诐 讘讝讛 讛诪拽讜诐 砖谞诪爪讗 讛讞驻抓 讗诇讗 讛专讜讞 讙诇讙诇讜 诇诪专讞讜拽 讜讗诐 讻谉 诪转讜讱 讻讱 诇讗 讬砖讬诐 讗诇 诇讘讜 讻诇诇 讻谞"诇:


讘驻专砖"讬 讛讗 砖诇 讘注"讛 讻讜' 讜讗祝 注诇 讙讘 讚讘讛讚讬讗 转谞讗 诇讛 讻讜' 注讻"诇. 讜诇讜诇讬 驻专砖"讬 讬讜转专 谞专讗讛 诇讜诪专 诪砖讜诐 讚讘住讬驻讗 讗讬讻讗 诇诪讬讚讞讬 讚讘专讛"讬 讚讜拽讗 讗讬讬专讬 讚讜诪讬讗 讚讻专讬讻讜转 讚谞拽讬讟 砖诐 讘专讛"讬 讜讗祝 注诇 讙讘 讚讗"讻 转讬拽砖讬 讗讬 讘专讛"讬 诪讗讬 讗讬专讬讗 砖诇 讘注"讛 砖诇 谞讞转讜诐 谞诪讬 住"住 讛"诇 讚讬讜拽讗 讜讗"讻 谞讬讞讗 诇讬讛 诇讛拽砖讜转 诪专讬砖讗 讚诪砖诪注 诇讛讚讬讗 讚讗专砖讜转 讛专讘讬诐 谞诪讬 拽讗讬 讚讛讗 拽转谞讬 专讛"专 讘讛讚讬讗 讘讘讘讗 讚讻专讬讻讜转 讜拽"诇:


讘转讜住驻讜转 讘讚"讛 讜讛讗 讗讬讻讗 讜讻讜' 讜讗"转 讜诇讬驻专讜讱 讜讻讜' 讜讬"诇 讚讚专讬住讛 砖讻讬讞 讻讜' 注讻"诇. 讜讬砖 诇讚拽讚拽 诇诪讛 诇讗 讻转讘讜 讻谉 讗诪讬诪专讗 讚专讘讛 讙讜驻讗 讚拽讗诪专 住讬诪谉 讛注砖讜讬 诇讬讚专住 诇讗 讛讜讬 住讬' 讜注"讻 讛讟注诐 诪砖讜诐 讚诪讬讬讗砖 讻讬讜谉 讚砖讻讬讞讬 讗讬谞砖讬 讟讜讘讗 讚讚专住讬 拽讜讚诐 砖讬讙讘讬讛 讛诪讜爪讗讛 讚讗讬谉 诇驻专砖 砖讛诪讜爪讗 讙讜驻讗 讚讜专住 注诇讬讛 讘转讞诇讛 砖诇讗 诪讚注转 讜诪讞诪转 讚专讬住转讜 诪专讙讬砖 讘讜 讜诪讙讘讬讛讛 讚讗诐 讻谉 讘专讛"讬 谞诪讬 讗诪讗讬 诪讻专讬讝 讚讛讗 注砖讜讬 诇讬讚专住 讗注"讻 讚讚讜拽讗 讘专讛"专 注砖讜讬 诇讬讚专住 讻讬讜谉 讚专讘讬诐 讚专住讬 注诇讬讛 讜讗"讻 讛讜讬 诇讛讜 诇讗拽砖讜讬讬 讗诪讗讬 讗诪专讬谞谉 讚诪讬讬讗砖 诪讛"讟 讚砖讻讬讞讬 专讘讬诐 讚讚专住讬 讜诇讗 讗诪专讬谞谉 砖讬讙讘讬讛诐 讛诪讜爪讗谉 讜诪诪讬诇讗 诇讗 讗转讬讗 诇讬讚讬 讚专讬住讛 讗诇讗 讜讚讗讬 讚讚专讬住讛 砖讻讬讞 讟驻讬 诪谞讟讬诇讛 讻诪讜 砖转讬专爪讜 讜注讜讚 讚讛转诐 诇讗 砖讬讬讱 转讬专讜抓 讛转讜住驻讜转 讚谞讟讬诇讛 诇讗 砖讻讬讞 砖讬专讗讬诐 砖住讜讘专讬诐 砖诇讚注转 讛讜谞讞讜 砖诐 讜讝讛 砖讬讬讱 讚讜拽讗 讘注讻讜"诐 讚讘讛讻讬 讗讬讬专讬 讗讘诇 诇注讬诇 讘诪讬诪专讗 讚专讘讛 讚专讜讘 讛讚讜专住讬诐 讛诐 讬砖专讗诇 讗诐 讻谉 诇诪讛 谞转诇讬 讘讚专讬住讛 讟驻讬 诪谞讟讬诇讛 讚讜讚讗讬 讬讟诇诐 讛诪讜爪讗 讜讬讻专讬讝 讻讬讜谉 讚讛讻讬 拽讜砖讟讗 讚诪讬诇转讗 诇讚讬谞讗 讻讚讗诪专讬谞谉 讘住诪讜讱 讚讘讚讘专 砖讬砖 讘讜 住讬诪谉 谞讜讟诇 讜诪讻专讬讝 讗驻讬诇讜 讚专讱 讛讬谞讜讞 讜诇"诇 讚诇注讬诇 讘讻专讬讻讜转 讜讚讗讬 砖讻讬讞 讚专讬住讛 讟驻讬 诪谞讟讬诇讛 讻讬讜谉 讚诇讗 讞砖讬讘讬 讻"讻 诪砖讗"讻 讘讻讻专讜转 砖诇 讘注"讛 讚讞砖讬讘讬 讟驻讬 讚拽讬"诇 讚讗驻讬诇讜 讘讗诇祝 诇讗 讘讟诇讬 诪驻谞讬 讞砖讬讘讜转谉 讜诪砖"讛 拽砖讬讗 诇讛讜 讗诪讗讬 诇讗 转诇讬谞谉 讘谞讟讬诇讛 讚讗"讻 转讬拽砖讬 讗讙诪' 诪讗讬 诪拽砖讛 诇专讘讛 诪讻讻专讜转 砖诇 讘注"讛 讚诇诪讗 讻讻专讜转 砖诇 讘注讛"讘 诇讗 讛讜讬 住讬诪谉 讛注砖讜讬 诇讬讚专住 诪驻谞讬 讞砖讬讘讜转谉 讜讻讬 拽讗诪专 专讘讛 讘注"讻 讘诪讬讚讬 讚诇讗 讞砖讬讘讬 讘注谞讬谉 砖讬砖 诇转诇讜转 讘讚专讬住讛 讟驻讬 诪谞讟讬诇讛 讗诇讗 讜讚讗讬 讚诇讬讻讗 诇讗讬驻诇讜讙讬 讜讗"讻 讛讚专讗 拽讜砖讬讗 诇讚讜讻转讗 讜讬砖 诇讬讬砖讘 讚住讘专转 讛转讜住驻讜转 诇讛讬驻讱 讚讙讘讬 讬砖专讗诇 讜讚讗讬 砖讻讬讞 讟驻讬 讚专讬住讛 诪谞讟讬诇讛 讚诪砖讜诐 讗讬住讜专讗 驻专砖讬 诪诇讬讟诇谉 讜讗讬 诪砖讜诐 诪爪讜转 讛砖讘转 讗讘讬讚讛 讗驻砖专 砖讗讬谞讛 诇驻讬 讻讘讜讚讜 诇讟驻诇 讘讻专讬讻讜转 讘专讛"专 讜注讜讚 讚讗驻砖专 砖讗讬谉 讝讜 诪爪讜转 讛砖讘转 讗讘讬讚讛 讻讬讜谉 讚讗讬讻讗 诇诪讬转诇讬 讘讛讬谞讜讞 讗讘诇 讛讻讗 讚诪讬讬专讬 诪注讻讜"诐 诪拽砖讜 砖驻讬专 讚讜讚讗讬 砖拽讬诇 诇讛 讜讚讜"拽:

